RO
8.8.2022
Jurnalul Oficial al Uniunii Europene
C 303/21
Recurs introdus la 8 iunie 2022 de Air France SA împotriva Hotărârii Tribunalului (Camera a patra extinsă) din 30 martie 2022 în cauza T-338/17, Air France/Comisia Europeană (Cauza C-369/22 P) (2022/C 303/27) Limba de procedură: franceza Părțile Recurentă: Air France SA (reprezentanți: A. Wachsmann, M. Blayney, avocați) Cealaltă parte din procedură: Comisia Europeană Concluziile recurentei Recurenta solicită Curții: — cu titlu principal, — anularea în totalitate a hotărârii atacate; — în consecință, anularea Deciziei C(2017) 1742 final a Comisiei din 17 martie 2017 privind o procedură de aplicare a articolului 101 TFUE, a articolului 53 din Acordul privind SEE și a articolului 8 din Acordul dintre Comunitatea Europeană și Confederația Elvețiană privind transportul aerian (cazul AT.39258 — Transport aerian de mărfuri), în măsura în care privește Air France SA, precum și motivele care stau la baza dispozitivului său, în măsura în care această decizie aplică o amendă Air France SA, și — cu titlu subsidiar, reducerea la un cuantum adecvat, în temeiul articolului 261 TFUE, a amenzii de 182 920 000 de euro aplicate în solidar Air France-KLM și Air France SA prin articolul 3 litera (b) din Decizia Comisiei Europene C(2017) 1742 final din 17 martie 2017 privind o procedură de aplicare a articolului 101 TFUE și a articolului 53 din Acordul privind SEE (cazul AT.39258 — Transport aerian de mărfuri); — în orice caz, obligarea Comisiei Europene la plata tuturor cheltuielilor de judecată, inclusiv a celor efectuate de Air France SA în fața Tribunalului.
Motivele și principalele argumente Recursul se întemeiază pe un motiv de anulare cu titlu principal și două motive de reformare invocate cu titlu subsidiar.
Cu titlu principal, Air France SA susține, în cadrul unui prim motiv, că Tribunalul nu ar fi apreciat în mod corect competența Comisiei de a aplica articolul 101 TFUE serviciilor pentru rutele de sosire (inbound), cu alte cuvinte, dintr-o țară terță spre SEE.
Air France SA susține că analiza efectelor calificate ar fi afectată de erori de drept și că Tribunalul și-ar fi încălcat obligația de motivare.
Cu titlu subsidiar, Air France SA susține în cadrul unui al doilea motiv că Tribunalul și-ar fi încălcat obligația de motivare și principiul egalității de tratament în ceea ce privește luarea în considerare a regimurilor de reglementare.
Prin intermediul celui de al treilea și ultim motiv, Air France SA susține că Tribunalul ar fi săvârșit erori de drept prin faptul că a răsturnat sarcina probei reținând participarea neîntreruptă a Air France SA la încălcare între 7 decembrie 1999 și 14 februarie 2006.
Recurs introdus la 8 iunie 2022 de Air France-KLM împotriva Hotărârii Tribunalului (Camera a patra extinsă) din 30 martie 2022 în cauza T-337/17, Air France-KLM/Comisia Europeană (Cauza C-370/22 P) (2022/C 303/28) Limba de procedură: franceza Părțile Recurentă: Air France-KLM (reprezentanți: A. Wachsmann, M. Blayney, avocați) Cealaltă parte din procedură: Comisia Europeană